Miłoraz

Miłoraz ( Mühlrose) bě holanska wjes w sakskej Hornjej Łužicy a ležeše w Zhorjelskim wokrjesu na kromje Wochožanskeje brunicoweje jamy. Měješe w 2000tych lětach nimale 200 wobydlerjow a słušeše wot lěta 1999 k Trjebinskej gmejnje. W lětomaj 2024 a 2025 je so wjes za brunicowu jamu wottorhała.

Miłoraz přisłušeše teritorijej Slepjanskeje narěče serbšćiny.

 Stawizny 
Prěnje historiske naspomnjenje hasowca jako Melratze pochadźa z lěta 1377. Přez lětstotki słušeše serbska wjeska do wobsydstwa Mužakowskeho stawoweho knjejstwa, kotrež wobhospodarješe tule tež swójski wudwór.

Mjez 1966 a 1972 mějachu wobydlerjo južneho wjesneho dźěla swoje chěže wopušćić, dokelž dyrbješe so tutón dźěl Miłoraza za Wochožansku brunicowu jamu wotbagrować.

W februarje 2019 rozsudźi hórnistwowe předewzaće LEAG, zo ma so Miłoraz najebać planowaneho kónca wudobywanja brunicy w 2020tych lětach wotbagrować. Přesydlenje wobydlerjow na nowe stejišćo sewjernje Slepoho zahaji so 2019 a je so 2025 wotzamknyło.

 Wobydlerstwo 
Miłoraz słušeše k serbskemu rěčnemu rumej. Po Mukowej statistice z lětow 1884/85 rěčachu tehdy 471 wot cyłkownje 473 Miłoražanow serbsce. Arnošt Černik zwěsći w lěće 1956 přeco hišće serbskorěčny podźěl wobydlerstwa wot 78,4 %.

Poslednja serbska wobydlerka, kotraž chodźeše wšědnje w serbskej drasće, zemrě w měrcu 2019.Jadwiga Malinkowa: Poslednja drastynošerka Miłoraza pochowana. W: Pomhaj Bóh, 4/2019, str. 3

mini|center|upright=1.7|Powětrowy wobraz Miłoraza z wuchoda (2019)

 Žórła 

 Wotkazaj 

 Oficialne stronki Trjebina 

Kategorija:Trjebin
Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Pusta wjes we Łužicy
Kategorija:Pusta wjes w Sakskej
Kategorija:Prěnje naspomnjenje 1377